Papersnake/gushiwen huggingface dataset:
南乡子（二之二）
贺铸（宋代）

柳岸舣兰舟。更结东山谢氏游。红泪清歌催落景，回头。□出尊前一段愁。

东水漫西流。谁道行云肯驻留。无限鲜飙吹芷若，汀洲。生羡鸳鸯得自由。
自乐
晁说之（宋代）

自愁还自乐，于道得吾真。
花以瓶为圃，人将饱作春。
诗书惟务旧，老大岂知新。
明日还如此，太平先此身。
永安戴公纯秀才
郭祥正（宋代）

鬖鬖鬓发一衰翁，又泊仓头阻逆风。推去未应如谢令，重来终是愧司农。

熙宁父老知谁在，元祐田园喜再丰。置酒高台要我醉，却寻陈迹喜君同。
发杨港渡入交石夹四首
杨万里（宋代）

荻岸何时了，松舟几日停。
波来全蜀白，树去两淮青。
柔橹殊清响，征人自厌听。
不知谁子醉，垂手瞰江亭。
劝酒（以下见《文苑英华》）
白居易（唐代）

昨与美人对尊酒，朱颜如花腰似柳。今与美人倾一杯，

秋风飒飒头上来。年光似水向东去，两鬓不禁白日催。

东邻起楼高百尺，璇题照日光相射。珠翠无非二八人，

盘筵何啻三千客。邻家儒者方下帷，夜诵古书朝忍饥。

身年三十未入仕，仰望东邻安可期。一朝逸翮乘风势，

金榜高张登上第。春闱未了冬登科，九万抟风谁与继。

不逾十稔居台衡，门前车马纷纵横。人人仰望在何处，

造化笔头云雨生。东邻高楼色未改，主人云亡息犹在。

金玉车马一不存，朱门更有何人待。墙垣反锁长安春，

楼台渐渐属西邻。松篁薄暮亦栖鸟，桃李无情还笑人。

忆昔东邻宅初构，云甍彩栋皆非旧。玳瑁筵前翡翠栖，

芙蓉池上鸳鸯斗。日往月来凡几秋，一衰一盛何悠悠。

但教帝里笙歌在，池上年年醉五侯。
怀昌甫
韩淲（宋代）

君头短发种种长，营营寒事惊流光。手翻手覆谓可常，幽意祇觉来无方。

今冬风雪多冰霜，静夜不寐犹吟螀。竹隐我独矫首望，诗寄尚喜笔健彊。
哭赵州和尚二首 其一
王镕（五代）

师离㴲水动王侯，心印光潜麈尾收。碧落雾霾松岭月，沧溟浪覆济人舟。

一灯乍灭波旬喜，双眼重昏道侣愁。纵是了然云外客，每瞻瓶几泪还流。
都下书怀
戴复古（宋代）

半月不把镜，羞看两鬓尘。
读书增意气，携刺减精神。
道路谁推毂，江湖赋采苹。
从来麋鹿性，那作帝乡人。
癸丑元夕柳州见梅忆泽儿
蓝智（明代）

忽见繁花乱客愁，东风寂寞古龙州。故园稚子无消息，坐对寒江月满楼。
延福寺观酴醾
朱松（宋代）

幽栖一壑无来辙，睡起忽惊春已深。踏青不趁溱洧女，曳杖来寻薝卜林。

长条挽处云笼袖，幽佩归时月满襟。武溪回首醉眠地，香力一熏愁到今。
送郑大台文南觐（郑畋）
李商隐（唐代）

黎辟滩声五月寒，南风无处附平安。

君怀一匹胡威绢，争拭酬恩泪得干。
庭下小桧
孙应时（宋代）

苍苍岁寒姿，凛凛凌云干。
何为事蟠蹙，充君眼中玩。
翔鸾与偃盖，不如沟中断。
高冈有同根，天风拂河汉。
句
谌祜（宋代）

江头春水多，汤汤今复古。
不载落花回，只载斜阳流。
雪夜三首 其二
陆游（宋代）

今年春苦寒，风雪塞户牖。况我穷阎士，裤敝衣见肘。

正须小忍之，此事岂得久。努力办一壶，西村看花柳。
菩萨鬘·商于道中题壁，和壁间天门蒋范伯韵
饶芝祥（清代）

月华满地凉如水。分明照见征人泪。匹马出长安。千山更万山。

忍将情撇去。更被秋牵住。去住两愁予。何人唱鹧鸪。
台缺
俞鸿渐（清代）

妖梦妄祈四海一，梁家金鸥经缺。青丝白马渡江来，百道攻缺缺欲裂。

太平寺主谁堪充，往者思缚萧老公。而今幸得偿厥志，岂肯复以人臣终。

吁嗟乎！萧郎三十贵莫比，尚忆兵从樊沔起。毛人夜投黄鹤矶，既得皖缺益自喜。

两龙导舰来中流，六要八贵同时收。劝进岂止沈家令，崇俭力反东昏侯。

奈何晚年惑象教，深宫作事尽颠倒。徒将大会夸无遮，忍令血食断宗庙。

一朝国运颠难扶，此身竟舍跛脚奴。为问尔时净居殿，金钱欲赎其能无。

于今事往已千载，世界沧桑凡几改。剩此荒凉地数弓，道有当年遗迹在。

断址颓垣一望平，僧庐吊古添幽情。微风萧瑟撼林樾，犹作荷荷索蜜声。
贺新郎·睡起流莺语
叶梦得（宋代）

睡起流莺语，掩苍苔房栊向晚，乱红无数。吹尽残花无人见，惟有垂杨自舞。渐暖霭、初回轻暑，宝扇重寻明月影，暗尘侵、上有乘鸾女。惊旧恨，遽如许。
江南梦断横江渚，浪粘天、葡萄涨绿，半空烟雨。无限楼前沧波意，谁采蘋花寄取？但怅望、兰舟容与，万里云帆何时到？送孤鸿、目断千山阻。谁为我，唱金缕。
六用喜雨韵三首 其三
吴潜（宋代）

云霾几日障危岑，户牖绸缪要背阴。又是撩空孤雁唳，那堪穴背乱蛩音。

潘郎寂寞嗟轻箑，楚女凄凉起断砧。大抵人生嫌老大，一回秋思一回深。
秋晚客兴
苏轼（宋代）

草满池塘霜送梅，疏林野色近楼台。
天围故越侵云尽，潮上孤城带月回。
客梦冷随枫叶断，愁心低逐雁行来。
流年又喜经重九，可意黄花是处开。
水调歌头·绿净贯闤闠
程大昌（宋代）

绿净贯闤闠，夹岸是楼台。楼台分影倒卧，千丈郁崔嵬。此是化人奇变，能使山巅水底，对出两蓬莱。溪浒有仙观，苕霅信佳哉。水晶宫，谁著语，半嘲诙。世间那有，如许磊砢栋梁材。每遇天容全碧，仍更苹风不动，相与夜深来。饮子以明月，净洗旧尘埃。
合下会食赠张文潜
孔武仲（宋代）

锦带貂裘亦不恶，宿酒移春入颜角。
人怜枳棘栖凤凰，谁许青山入云阁，
为我坐诵离骚篇，森罗屈宋俱眼前。
却归北齐枕书眠，梦乘紫云飞上天，
觉来斜日催野鞭。随车掷果长安市，
不信潘郎风骨仙。
寒食
朱松（宋代）

粥冷春饧冻，泥开腊酒斟。故乡空泪满，华发正愁侵。

山暝雨还住，烟孤村更深。谁知江海客，浩荡济时心。
杂兴十二首
方回（元代）

古人谨庙萃，后世重墓藏。
埋骨冀裕后，其术传青囊。
富贵出葬穴，此说何渺茫。
含禭富珠玉，所见尤不长。
自从开辟来，天地几战场。
祸乱遭发掘，不免帝与王。
甚者有逆孙，暴其先世丧。
何由系彼颈，巨刃挥天扬。
春词 其九
毛滂（宋代）

晓光开绣幄，晴色上金除。初进春衣窄，犹应浣濯馀。
秋日古兰花十首
方回（元代）

可待清秋菊共芳，春苗夏叶已先春。
握兰故事人谁识，夙世庞眉汉署郎。
月夜家园小台酌别吴山带
陈恭尹（清代）

已戒征航香浦间，小台聊共此时闲。风声自沸阶前茗，月色遥分郭外山。

笑语从容天渐曙，别离南北鬓俱班。儿孙引领听春信，消息真传一解颜。
过潞河浮桥
弘历（清代）

东风已解碧琉璃，坡草堤杨春与宜。恰似昔年承使命，浮桥西畔觅题时。

石火光阴电影驰，幻中欢喜幻中悲。即看逝者东流水，昔日今朝有所思。

潞河千古带通州，物色风光望里收。马上得诗成半偈，浮桥彻底几曾浮。
奉和幸大荐福寺（寺即中宗旧宅）
郑愔（唐代）

旧邸三乘辟，佳辰万骑留。兰图奉叶偈，芝盖拂花楼。

国会人王法，宫还天帝游。紫云成宝界，白水作禅流。

雁塔昌基远，鹦林睿藻抽。欣承大风曲，窃预小童讴。
贺刘侍郎三首
王之望（宋代）

早岁儒林俊誉流，中年持橐侍宸游。
论思清禁三朝遇，閒散殊庭二纪投。
迹与香山齐出处，诗将彭泽尽赓酬。
似闻璧水求三老，行起蒲轮慰九州。
次韵季野弟蜡梅
喻良能（宋代）

媚色全胜柳，孤标半似梅。
蕊寒金粉腻，香重麝脐开。
徐笔那能画，并刀未易裁。
扶头中酒味，安得一枝来。
次韵柯弟太博见示超化牡丹
陈襄（宋代）

百草萧条病朔风，双枝成染魏家红。
直疑天与凌霜色，不假东皇连化工。
答赣县钱顗著作移花
赵抃（宋代）

令尹怜花意思勤，海棠多种郡园新。自从两蜀年年见，今日栏边似故人。
偈颂十二首
释道璨（宋代）

报恩门庭，别无道理。
长连床上，大众努觜。
本无佛法可商量，亦不坐在鬼窟里。
蓦然洗面摸著鼻，便积压得饭元是米。
更若迟迟疑疑，白云千万里。
学士蒋公母挽词三首 其一
汪藻（宋代）

举酒频华族，高堂有白头。生儿胜武子，偕老得黔娄。

未免平反笑，俄惊孺慕忧。他年如辍社，牛女有悲秋。
雨中花 出盆兰就雨
蔡翥（清代）

曾记去年冬日。怕煞朔风剪急。袅袅芳踪，退藏幽密，待取春消息。

愁里光阴容易失。转眼又过惊蛰。正微雨濛濛，倩人扶出，就沐犹无力。
送僧蘋洲游醉
朱继芳（宋代）

师今游醉李，自刺钓船篙。地说三吴胜，人夸二陆豪。

草黄工女绩，波白课丁熬。近海寒应早，霜毛怯剃刀。
己未耿天骘著作自乌江来予逆沈氏妹于白鹭洲
王安石（宋代）

朔风积夜雪，明发洲渚净。
开间望锺山，松石皓相映。
故人过我宿，未尽跻攀兴。
而我方渺然，长沙一归艇。
款段庶可策，柴荆当未暝。
与子出东冈，墙西扫新径。
次韵师川题余荀龙壁间三首 其一
洪刍（宋代）

青镜磨秋水，红衣退藕花。朅来寻五柳，端欲问三车。

浊酒休论限，浮生定有涯。比封千户竹，鼓吹一湖蛙。
凉州词
耿湋（唐代）

国使翻翻随旆旌，陇西岐路足荒城。

毡裘牧马胡雏小，日暮蕃歌三两声。
和立斋橘花韵
王柏（宋代）

梅花已仙去，草木同蕕薰。
万物竞妖冶，二气劳氤氲。
南服有橘隐，春风罔知闻。
浓露浥清晓，落月笼夜分。
玉圆太极判，蚌合开天真。
芬芳满宇宙，那肯媒东君。
十日发永州有感
彭华（明代）

百年役役居尘世，此日迢迢走传车。跬步不离三尺法，寻常还传数编书。

也知天际浮云薄，好是山中梁木疏。回首长安将万里，心旌时为一踌躇。
大笔吟 其二
邵雍（宋代）

酒喜小杯饮，诗快大字书。不知人世上，此乐更谁如。
黄龙洞前遇倪文昌端苕之清
释居简（宋代）

止止天连碧，沉沉镜不磨。渊源端有自，潢潦尽从他。

清可临流端，浑贻濯足歌。中津谁击楫，后进自盈科。

亦有西驰者，其如北注何。还元虽一味，到了不同波。

至洁清严濑，孤忠叹汨罗。勺贪惩俗下，汲酿乐天和。

洗耳成轻去，乘槎倘重过。咸池升晓日，何必挽天河。
句
葛公绰（宋代）

为是山堂似草堂。
寄献翰林宋舍人
王禹偁（宋代）

金鼎盐梅偶未和，位高犹说野情多。
宫墙月上开琴匣，道院风清响药罗。
留客旋烧含露笋，倩僧教种耐霜莎。
孤寒知有为霖望，未忍江头钓渌波。
杨得臣见和晓晴长句用韵奉酬 其一
周紫芝（宋代）

西风猎猎转红旌，吹尽春霖点滴声。晓送楚云归陇去，夜看淮烧隔江明。

舞狂恨我无长袖，句好从君得短行。拟为新晴歌一曲，谁将此调付莺莺。
句 其四
陈郁（宋代）

与子才分手，何人更赏心。
先慈遗服题示诸儿
郑用锡（清代）

年年寸草留春晖，登堂犹见慈母衣。此衣何为出玉窆，涕泣说是当时殓。

自从失恃经十年，无端换劫红羊天。岂知金石原不坏，竟体浑坚争下拜。

吁嗟此服已泥涂，鲜明颜色不少殊。金棺未灰重泉下，不似银杯能羽化。

身兮服兮两无亏，箧中摺叠心为悲。相传蜕解多奇事，此语恐属齐谐志。

我惟传衣什袭藏，子孙世守毋相忘！
卜算子 其二 饯刘恭父
张孝祥（宋代）

绮燕高张，玉潭月丽玻璃满。旆霞行卷。无复长安远。

夏木阴阴，路袅薰风转。空留恋。细吹银管。别意随声缓。
玉楼春
辛弃疾（宋代）

瘦筇倦作登高去。却怕黄花相尔汝。岭头拭目望龙安，更在云烟遮断处。

思量落帽人风度。休说当年功纪柱。谢公直是爱东山，毕竟东山留不住。
乐府杂曲·鼓吹铙歌·苞枿
柳宗元（唐代）

苞枿黑对矣，惟根之蟠。弥巴蔽荆，负南极以安。
曰我旧梁氏，辑荆艰难。江汉之阻，都邑固以完。
圣人作，神武用，有臣勇智，奋不以众。投迹死地，
谋猷纵。化敌为家，虑则中。浩浩海裔，不威而同。
系缧降王，定厥功。澶漫万里，宣唐风。蛮夷九译，
咸来从。凯旋金奏，象形容。震赫万国，罔不龚。
毛遂
徐钧（宋代）

一立谈间定合从，真能脱颖出囊中。
当时若顾呈身耻，馀子纷纷亦冈功。
贺新郎·睡起帘栊静
韩玉（宋代）

睡起帘栊静。□金铺、春帏半卷，宝香烟冷。门外落花风不定。糁糁乱红堆径。谁唤做、春愁如病。零乱云鬟慵梳掠，傍菱花、羞对孤鸾影。情易感，恨难醒。沙边柳外当时景。记分携、离筵乍阕，去帆初整。尽举棹歌和泪听。云淡水寒烟暝。空怆望、楼高天迥。犹未归来何处也，日长时、不念人孤另。书谩写，雁谁倩。
踏莎行 北门外小桥坐月同沈二彦慈
梁鼎芬（清代）

浅岸平桥，淡云斜月。閒时试把西风说。豆花琐细菜花香，人生那似村居洁。

水静通魂，夜凉散发。须知今夕非虚设。江湖流转几人回，吾侪遮莫轻离别。
开禧三年成肃皇后祔庙一首 酌献用《歆安》。
郊庙朝会歌辞（宋代）

天合重华，内治昭融。承承继继，保佑恩隆。归从阜陵，登祔太宫。

燕我后人，福禄来崇。
李信州挽诗 其二
韩淲（宋代）

家世既如此，为邦可谓贤。廉名前后少，俭德始终全。

时喜政平矣，吏嫌民晏然。下车虽未久，遗爱玉溪边。
织妇词
鲍溶（唐代）

百日织彩丝，一朝停杼机。机中有双凤，化作天边衣。

使人马如风，诚不阻音徽。影响随羽翼，双双绕君飞。

行人岂愿行，不怨不知归。所怨天尽处，何人见光辉。
杨谨仲和顷者三诗见贻复次韵六首
赵蕃（宋代）

功名误黑头，晚卧此山幽。
落拓扬执戟，浮沉马少游。
豆刍千里骏，烟草五湖鸥。
早晚相从去，高深日纵搜。
临江馆
袁正规（宋代）

巍然水曲见楼台，人指安昌邑壮哉。般若山头当户外，吴航渡口瞰江回。

湖平文鹢浮空远，月满星槎泛海来。投辖不因勤粤主，为怜烟霭共徘徊。
南乡子（三月望日与文中诸贤泛舟南溪作）
葛胜仲（宋代）

柳岸正飞绵。选胜斋轻漾碧涟。笑语忘怀机事尽，鸥边。万顷溪光上下天。

菰苇久延缘。不觉遥峰霭暮烟。对酒莫嫌红粉陋，婵娟。自有孤高月妇仙。
寄谢麟
方干（唐代）

越国云溪秀发时，蒋京词赋谢麟诗。

后来若要知优劣，学圃无过老圃知。
云庵和尚赞三首 其一
释德洪（宋代）

于自住境，见与见缘。如梦能所，如蜜中边。帷具正眼，入此三昧。

如妙莲华，出缘生海。祖师活意，如来密机。成就众生，如鹍鹏飞。

使其自化，不由他悟。秀出丛林，光于佛祖。趋灭陕右，诞生江南。

暗中五色，天下云庵。
送云卧接待庵主
释绍昙（宋代）

云卧遗风仰正传，接人全在钁头边。
临机不用闲忉怛，自有春山蕨竖拳。
一翦梅（送冯德英）
韩淲（宋代）

说着相思梦亦愁。芳草斜满，春满秦楼。楼前新绿水西流。一曲满关，分付眉头。

多少风流事已休。纷薄香浓，怕见绸缪。淡云笼月小庭幽。明日山长，清恨悠悠。
丙戍榜前梦罗昭谏见过二首 其二
沈名荪（清代）

湖矶归理钓鱼蓑，收拾从前泪点多。笑煞江南村使者，有名金榜便如何？
挽王夫人
王柏（宋代）

秋山萧萧宫，连山之冈。
有幽一宫宫，千古其藏。
毓野堂之世则宫，绵瓜瓞以承芳。
来宗牖而自度宫，如奉姑嫜。
相君子之婉婉宫，发轫康庄。
囿一世之天宫，遽瘗佩而沈璜。
秋风萧萧宫，连山之冈。
游金山用东坡韵
陈遹声（清代）

东坡蜀人游江南，我宦西蜀归东海。两人踪迹异而同，山门玉带今何在？

去年滟滪触危陀，几将性命付洪波。出险一路卧看山，蜀山奇于吴山多。

扬子江中晚舣楫，树脚山头衔落日。秋波细蹙云鳞碧，长鲸返掉霞尾赤。

系缆登山山径仄，初三无月丛林黑。窗隙微露佛镫明，拨径敲门僧梦惊。

开门相见不相识，瓶拂挂壁无长物。留我对榻谈名山，极言吴秀而蜀顽。

夜半舌乾辩不已，煮茗呼吸中冷水。
满庭芳（酬徐守）
洪适（宋代）

风搅花间，雨慳柳下，人人懒拂愁眉。年荒省事，投辖井中稀。架愁舞衣尘积，弦索断、筝雁差池。南柯梦，转头陈迹，饥鼠穴空彝。

新年，官事少，秋蛇春蚓，重叠乌丝。更出奇花判，百病都治。报道行厨办也，乌鹊喜、龟鹤前知。更书近，鹓行浸远，长对去思碑。
闲游（一作题山寺僧院）
张籍（唐代）

终日不离尘土间，若为能见此身闲。

今朝暂共游僧语，更恨趋时别旧山。
有感
丁日昌（清代）

一弓小辟读书岩，蔓草疏茅手自芟。敢诩史长才学识，难尝世自苦酸咸。

此时说梦终无益，他日知谁果不凡。惟有旧巢双燕子，依依向我尚呢喃。
连日暖甚 其一
韩淲（宋代）

日暖甚宜蚕月，夏寒还是麦秋。冷漠蜜蜂蝴蝶，喧阗乳燕鸣鸠。
初冬再至龙岩过崎滩闵竹之灾吊之
廖刚（宋代）

凡木无端折大风，玉摧成竹救无从。我来急召邻翁语，为护春筠长箨龙。
诉衷情·乔家深闭郁金堂
贺铸（宋代）

乔家深闭郁金堂。朝镜事梅妆。云鬟翠钿浮动，微步拥钗梁。
情尚秘，色犹庄。递瞻相。弄丝调管，时误新声，翻试周郎。
眉州郡燕大醉中间道驰出城宿石佛院
陆游（宋代）

玻瓈春作江水清，紫玉箫如雏凤鸣。漏声不闻看灺烛，侠气未减欺飞觥。

单车万里信有数，二年三过宁忘情。钗头玉茗妙天下，琼花一树真虚名。

酒酣忽作檀公策，间道绝出东关城。清歌未断去已远，回首楼堞空峥嵘。

貂裘狐帽醉走马，陌上应有行人惊。径投野寺睡正美，鱼鼓忽报江天明。
病起
苏舜钦（宋代）

吴天摇落奈愁何，病起风前白发多。争得松江变醇酒，拍浮终日恣酣歌。
寄情十四韵
景翩翩（明代）

握粟詹予美，端蓍竟我欺。
前鱼如未弃，下凤故应迟。
荏苒惊吹律，凄凉忆履綦。
漫餐妃子秀，虚啮舍人饴。
懒去初侵鬓，颦回恰到眉。
泪痕留琥珀，花胜淡燕支。
露遣冰纨冷，风传画角悲。
题盘缘伯玉，捣素事班姬。
苦海填愁遍，盟山着恨移。
秋深仍系帛，日入已栖埘。
石阙何能解，刀头尚可期。
三缘经曲折，五内几妍媸。
尘掩菱花镜，心摇桂叶旗。
何妨梁下信，更作有情痴。
拟影答形
郑学醇（明代）

有理斯有气，有实必有虚。造化育群生，畀子七尺躯。

子真我乃伪，安能与子俱。智愚贤不肖，禀赋有万殊。

富贵与贫贱，分定安所踰。神仙不可学，名利何足图。

子其爱玉体，性真以自娱。
治圃杂书二十首
方回（元代）

十载前初种，酴醾间木香。
对花犹绿发，携酒有黄堂。
忽起风云阵，几成鹿豕场。
少陵忆严尹，非复旧春光。
和王司法雨中二首
杨万里（宋代）

无那诗愁着莫人，风颠雨急更昏昏。
登临无地可散策，剥啄阿谁来扣门。
安得与渠呼玉酒，醉余同看落金盆。
斋厨索寞如悬罄，惭愧酸寒遣一尊。
题沈公雅卜居图
朱熹（宋代）

往者仲长子，高情世无俦。一朝谢尘躅，卜筑娱清幽。

茅屋八九间，下有良田畴。后檐果垂实，前庭树相樛。

胜日宾友来，琴觞共舒忧。言论覈幽妙，理乱穷端由。

至今一卷书，凛然昭千秋。沈侯经济业，夙尚本林丘。

谈笑出幻境，寤言蹑斯游。仰睇白石岗，俯濯青瑶流。

旷然宇宙外，邈矣将焉求。
湘湖饮平远亭口占呈邢刍父
苏泂（宋代）

我屐欲行山路远，我舟欲泛湖水深。
湘湖湘湖在何许，不在天上终可寻。
君才未减邢居实，药品之中贵参术。
君归芹省我湘湖，夜看月明朝日出。
封州大率园不蔬人采小蓼食之叶尖而细号尖头
郑刚中（宋代）

远地穷乡口腹殊。居然孤客莫随渠。
路帝施采尖头蓼，江上争寻胀肚鱼。
野葛可法虽是惯，马肚不食未为疏。
此生馀日眦君肠，饘粥弃饥自有馀。
六月十五日时闵雨甚矣三乎
赵蕃（宋代）

一雨向何落，众蝉空此鸣。
乍欣凉吹入，已复断霞横。
尚拟通宵听，何妨碍月明。
丰凶终有数，忧苦自相并。
相和歌辞·凤台曲
王无竞（唐代）

凤台何逶迤，嬴女管参差。一旦彩云至，身去无还期。
遗曲此台上，世人多学吹。一吹一落泪，至今怜玉姿。
印冈罗郡伯枉临惠示新篇荅谢次韵
边贡（明代）

径草芊芊溪水长，幽居僻在水中央。恰对孤云悲故国，忽传千骑拥东方。

开筵宛值藤萝月，携手同怀鸳鹭行。取醉夜深还秉烛，笑看颜鬓各苍苍。
题徐子比独秀亭二首
曾丰（宋代）

之子于人第一流，于山也独拔其尤。
高亭未与山相称，直起元龙百尺楼。
沈德和使君生辰四首 其一
陈棣（宋代）

星斗焕灵辉，川岳储英气。散为天地祥，钟作人间瑞。

正应五百年，乃克见名世。长庚梦太白，斯文得鼓吹。

崧高生甫申，中兴资屏卫。若人不时出，或出岂无谓。

岩廊赖嘉谟，民物蒙美利。权舆生吾道，羽翼副六艺。

我公岂其伦，禀赋已殊异。由来活国手，固自有次第。
句
王渎（宋代）

东湖富泉石。
鲁少卿挽章
吕祖谦（宋代）

庆源衮衮接天流，老桂传香次第秋。
人物西都九卿选，光华南国十州游。
翛然径下滕王阁，已矣长怀范蠡舟。
身后楚骚谁著录，灵光旧草合兼收。
送唐子华嘉兴照磨
傅若金（元代）

闻君秋思满南潮，行李今晨发帝都。
幕府初乘从事马，江城还帝步兵鲈。
树浮白日山侵越，潮蹴青天海入吴。
闲暇冯高动诗兴，须成一醉扫新图。
阮郎归（过武仙悬，谒许宰不遇，作此寄之）
高登（宋代）

武仙花县谒凫仙。急招横渡船。重门心理掩讼庭闲。虚檐群雀喧。

金屋畔，玉阑边。新春桃李妍。主人情重客无缘。销魂空黯然。
和曾守祈雪二首
曹勋（宋代）

怪来六幕了无风，虚室光摇表里同。
端木已飞花委积，老蟾应借色朦胧。
忍寒须放儿辈喜，清赏莫令樽酒空。
想得明朝呼舞处，森严冠佩大廷中。
寿宁节祝圣寿
王禹偁（宋代）

庄周浪说华封祝，汉帝虚传嵩岳声。
争似寿宁嘉节日，千门万户愿长生。
晓泊泸州
张问安（清代）

忠山西望翠屏横，丞相祠堂列绣楹。冬冷鼋鼍依涧伏，江空雕鹗出云晴。

人来远溯资官水，霜后全收给客橙。何日使君岩下屐，摩厓重勒旧题名。
发金陵折柳亭二首
张耒（宋代）

桃李蕃晴日，江山秀晚春。
孤舟多病客，长道未归人。
豪俗竞行乐，倦游慵问津。
南山还暮雨，疑有楚台神。
杂兴（三首）
周鼎（明代）

谩道龙蛇起陆，笑看鸡犬能仙。
多少江湖奇事，等闲风雨惊眠。
飘转
郑克已（宋代）

飘转未归客，风帆不夜舟。
断云依水定，薄月带沙流。
香倚黄花岸，心清白露秋。
林鸦栖未稳，飞乱北山头。
广陵散
张方平（宋代）

广陵散，妙哉嵇公其旨深，谁知此是亡国音。商声慢大宫声微，强臣专命王室卑。

我闻仲达窥天禄，人见飞鸟在晋屋。子元废芳昭杀髦，常道乡公终荡覆。

义师三自广陵起，功皆不成竟夷戮。广陵散，宣诛凌。

景诛俭，文诛诞。广陵散，晋室昌，魏室亡。
袜
李商隐（唐代）

尝闻宓妃袜，渡水欲生尘。好借常娥著，清秋踏月轮。
独愁（一作独怨，一作赠韩愈）
孟郊（唐代）

前日远别离，昨日生白发。欲知万里情，晓卧半床月。

常恐百虫鸣，使我芳草歇。
相公新创云山观於州治之东诗以颂之
张榘（宋代）

华榱胜概实相兼，却笑滕王诧栋帘。
海内一云高出岫，江南列嶂杳平檐。
作霖锡命宜爰立，维石兴歌正具瞻。
寰宇固应同德宇，共期羹鼎试梅盐。
送李去病赴召
郭印（宋代）

五岳四渎今异方，东西南北衣冠乡。
巽维久挽六龙驾，江浙人物无遁藏。
参井之区最遐僻，步武难依日月光。
吾皇侧席伫贤俊，紫泥屡下勤搜扬。
蜀士肯来天颜喜，一一引对罗周行。
鸟群鸾凤夐超诣，台阁禁从森翱翔。
君今再召欻幡改，爱主忧民心未忘。
波澜浩荡江湖阔，忠信唯将一苇航。
十年世故已熟讲，不到帝所难铺张。
当今国病入骨髓，愿君审处囊中方。
参苓芝术固美矣，瞑眩之药方为良。
扁鹊名世解说死，华佗活人须浣肠。
君其持此拯危急，祛除痼疾针膏盲。
一身安荣岂足道，要与四海同康强。
题邹安斋诗卷
罗公升（宋代）

兵馀十八载，乃忽见此诗。乾坤发危涕，未论言语奇。

古音乃泗发，丽色藻鲛丝。想见堵墙人，倾倒落笔时。

奈何清平调，变入寒笳吹。苍茫同谷意，天遣放厥词。

墓槚忽可材，所患访何迟。空馀两家子，把卷惊合离。

九原不可起，可起更可悲。祝君藏名山，小作千岁期。
寿母生朝四首
项安世（宋代）

堂成初见画檐新，碧瓦翚飞上彩云。
三尺宝台蒙锦帕，白狻猊顶翠氤氲。
湖中自照
白居易（唐代）

重重照影看容鬓，不见朱颜见白丝。

失却少年无处觅，泥他湖水欲何为。
天坛登望
欧大任（明代）

帝京南望九门前，大祀郊丘碧草鲜。圜殿恍闻仙陛乐，泰坛虚想御炉烟。

河山缭绕彤宫辟，星斗周遭贝阙悬。歌颂太平多盛事，杨雄何日奏甘泉。
赠僧师能
王质（宋代）

稽首十方大医王，乞我太素灵枢方。无朱无墨无文章，不用桂枢参芝香。

亦非山泽川原良，非丸非散仍非汤。勺撮铢两何能量，寻源不出羲农黄。

岐伯伊叟无交相，而况韩孟陈吴杨。一切灵府常含光，不属心脾肝胆肠。

倏忽六猴窥六窗，心花撩乱空飘飏。三界六趣横颠狂，六交十习纷踉蹡。

中此疾者何茫茫，尔出何策能相当。此魔跋扈真强梁，汗流卢扁走且僵，眼乱孙陶惊而跄。

温寒燥湿翻阴阳，君臣佐使徒慞惶。我发刀匕非寻常，应證取效无参商。

临济一击雷横撞，德山一喝龙腾骧。荒郊解使枯骨强，龙盘虎绕嬉迷藏。

明月堂中启秘囊，一服甘露玻璃浆，大千世界都清凉。

此药亟咽不必尝，一粒中裹千金刚。炮爁炙煿谁精详，听取露柱声琅琅。

西溯江汉浮潇湘，呼将石人撑铁航。药囊抛向江中央，长风落日云苍苍。
雨淋铃·送春
王用宾（宋代）

鹃声悲切。绿沉红暗，暮春时节。天涯芳草无限，生怕是、流光飘忽。

料得留春不住，也无语相诀。念此后、荷露枫霜，再见梅开岁华越。

惜春我自伤离别。似春风、别我亦呜咽。问春归去何处，花满地、半天云抹。

约定明年，莫再良辰美景抛脱。便剩有、千万愁丝，暂借并刀割。
颐轩诗六首
黄庭坚（宋代）

辱莫辱多欲，乐莫乐无求。
人生强学耳，万古一东流。
见陈制帅子华二首
罗椅（宋代）

奇功毕竟属吾曹，狄武襄无诸葛豪。
翠羽葆行禽孟获，金龙衣在失侬高。
春生洲渚千麾出，麦熟崆峒万矢橐。
从此南人不反矣，犂边犊是带边刀。
岚谷道中
赵鼎臣（宋代）

汗漫穿岩谷，悠悠不计程。林鸠呼妇宿，驿马带驹行。

叶落知霜早，禾登喜岁成。潺湲溪水急，未暇濯吾缨。
鹤洲渔唱
陈显（明代）

羽客沙汀渔乱讴，水晶宫宇傲王侯。扣舷雅韵芦花月，隈石清商江气秋。

北海鲲鲸收巨钓，前川箫鼓笑扁舟。行吟泽畔怜憔悴，一曲沧浪到白头。
年逾弱冠又多锦瑟之一弦身堕尘樊未彻玉霄
白玉蟾（宋代）

夜凉莫听野猿哀，觉我枯肠转九回。
淅淅秋风吹性水，淹淹暮雨滴心灰。
自怜孤影青灯下，曾作神霄故吏来。
若待此生尘债足，凤凰合下已青苔。
丫头岩
刘弇（宋代）

弋阳之东当古道，有石突兀号丫头。苔侵藓剥风雨蚀，骨干耸削如镵锼。

不知何冤上诉帝，叫阍之势难稽留。草木焦秃仅比发，独瞰平皋疑秀发。

浅深丹颊耀晴霞，彷佛琼梳掠初月。行人踌躇眸子眩，痴女垂羊亦何别。

惜哉伪态苦冒真，土俗传誇疑有神。阴崖黝黑崩胁腹，石眼六七流嵌根。

君不见望夫崭崭亦顽石，似不徒然肖真魄。颟顸庙食尔何补，登进鸡豚始乘隙。

安得掷置八荒外，化作膏腴丰稼穑。
次张学录韵十首
陈造（宋代）

烧香为后山，展像拜太虚。
谁能作九原，候虫吊寒墟。
挽林梅癯
卫宗武（宋代）

晚擢亚科跻宪掾，拟航选海竟无缘。
苦吟方与甫俱瘦，疏影俄随逋已仙。
谷水吟编多手泽，广陵琴趣得心传。
年几八秩身何憾，老友凋零重怆然。
和同行潘生悒悒悠悠二首之二
贺铸（宋代）

悠悠复悠悠，泪寄东风流。
所思怅何许，西北齐云楼。
高魏留
王安石（宋代）

魏留十七助防边，埋没盐州十八年。
衣屦穷空委胡妇，糗粮辛苦待山田。
关河旧路频回首，腹背他时两受鞭。
邂逅得归耶战死，母随人去亦萧然。
闲行吟
邵雍（宋代）

买卜稽疑是买疑，病深何药可能医。
梦中说梦重重妄，能上安能叠叠非。
列子御风徒有待，夸夫逐日岂无疲。
劳多未有收功处，踏尽人间闲路岐。
凤凰台上忆吹箫
袁绶（清代）

凿石通泉，编篱护竹，一番梅雨初晴。渐浓阴绿透，池馆愔愔。

望里烟鬟翠湿，蛙声乱、老却啼莺。消长昼，玉笙低按，妨了闲吟。

瞢腾。近来情绪，算不是伤春，底事销魂。恁桃子簟滑，凉浸梨云。

梦断楚天何处，帘栊静、早又黄昏。添惆怅，而今始知，情种愁根。
题曾运使水亭
张明中（宋代）

笥山之水磨铜绿，秀气都在山之麓。
就中卜筑小仙居，面面轩亭看不足。
主人倒屣浮春容，囊诗拶破古锦红。
书生幸有登龙便，愿到坛边揖下风。
次韵审知寄来二首 其二
赵蕃（宋代）

书去愁难悉，诗来造愈奇。为言僧可寓，为念橐空垂。

鸣鴂惊时晚，羁鸿暂水湄。逆风仍上水，日月是难期。
泊舟大同山溪间诸生闻之有挟册来寻者
王守仁（明代）

扁舟经月住林隈，谢得黄莺日日来。兼有清泉堪洗耳，更多修竹好衔杯。

诸生涉水携诗卷，童子和云扫石苔。独奈华峰隔烟雾，时劳策杖上崔嵬。
严衢道中
朱继芳（宋代）

草白三丫路，苔青五里牌。
长年画马客，几两利名鞋。
斗籴随时贵，方言到处乖。
近山樵有主。童稚拾松钗。
湖干四时歌 其三
高攀龙（明代）

水溶溶兮林静，云皛皛兮昼长。绿阴浓兮埽径，黄鸟窥兮移床。
将如会稽寄曾吉甫
张孝祥（宋代）

起居一代文章老，阙寄音书恰二年。诗债未还缘懒拙，官游如此竟危颠。

会稽旧有探书穴，贺监应寻载酒船。我欲从公留十日，问公乞句手亲编。
初入谏司喜家室至
窦群（唐代）

一旦悲欢见孟光，十年辛苦伴沧浪。

不知笔砚缘封事，犹问佣书日几行。
奉陪段相公晚夏登张仪楼
姚向（唐代）

秦相驾群材，登临契上台。查从银汉落，江自雪山来。

俪曲亲流火，凌风洽小杯。帝乡如在目，欲下尽裴回。
题孟颖仙治平略后
戴亨（清代）

万姓食为天，风淳赖养先。均平怀往政，兼并抑何年。

饱暖忧禽兽，饥寒困圣贤。古今商治理，遗轨在斯篇。
守宫词
张羽（明代）

钿盒和丹食龙子，胭脂夜凝神血紫。
老蟾玉杵寒丁东，鸾尾轻轻飞碎红。
灵砂沁透白玉腕，细看每将罗袖卷。
分明皓雪栖彤霞，香痕笑比萼绿华。
还笼半臂萦盘带，蝶粉蜂黄镇长在。
夭桃一点老青春，门前鱼目深如海。
李次山自画两图，其一泛舟湖山之下，小女奴
范成大（宋代）

船头月午坐忘归，不管风鬟露满衣。
横玉三声湖起浪，前山应有鹊惊飞。
句 其四
许庚（宋代）

砚润浮残墨，琴乾响断弦。
家山堂晚照效辋川体作二首 其一
朱熹（宋代）

夕阳浮远空，西峰背残照。爽气转分明，与君共晚眺。
走笔次韵张以道 潺湲洞
史浩（宋代）

万派漱寒玉，及此犹潺湲。临流觌毛发，体粟生轻寒。

馀波荡尘氛，一洗清尘寰。观澜得妙理，用处心常閒。
高安别苏野塘三首
裘万顷（宋代）

交盖才倾便语离，绝怜立马送君时。
梅花未必堪相寄，待倩邮筒寄小诗。
郑鲁门得停云馆遗砚 其一
黄易（清代）

边阑题认黄初字，小印镌疑国博文。合与先生书篆隶，雨昏时候起寒云。
显德道宫石记
佚名（唐代）

瑞云灵迹镇梁东，他日多应与古同。

岁月迁移人事改，再来闲处又兴功。
灵梵院夜起
刘子寰（宋代）

寺古居人稀，林高暑气薄。露鸣青松枝，夜半有惊鹊。

飞星远长汉，白云平大壑。客子开西窗，心空山月落。
灯宴闻雨因怀子安同子浚子约作
皇甫汸（明代）

金樽高宴竞芳辰，玉律韶年应早春。火树不须重待月，雨声翻似为留人。

看来白发皆非故，按出清歌总是新。花萼满堂饶胜事，一枝先露独伤神。
赠高竹有外侄
叶适（宋代）

娶女已为客，参翁又别行。
相随小书卷，开读短灯檠。
野影晨迷树，天文夜照城。
须将远游什，题寄老夫评。
滠口题壁
钱福胙（清代）

策蹇重循使驿程，薄寒天气怯吟情。行来大似蹋牛迹，卧后那堪闻雁声。

酒罢深杯非澹泊，镫留暗蕊不分明。愁人一夜浑无寐，赢得霜髭三两茎。
仲昭以书告窆兼将入都访求遗稿怆赋
陈宝琛（清代）

梦寻才熟江南路，腹痛何缘蓟北行。八表同昏偏剩我，九原可作若为情？

故知白璧无多福，敢望青编有定评？满眼边烽封树竟，麻衣凄绝入王城。
一萼红 春馀夏始，园卉向残，檐果垂熟，绿阴如梦，旧雨不来，即事和白石此解以寓兴。
郑文焯（清代）

晚帘阴。又韶红换景，兰药已抽簪。芳援疏篱，珍丛叠架，天似残醉沈沈。

乍过雨、樱桃烂熟，款好语、檐际下幽禽。旧赏林亭，俊游群屐，呼酒谁临。

还念庾郎憔悴，托临江故宅，倦赋愁心。蓱迹鸥轻，松巢鹤老，尘外吟境堪寻。

待新句、琅玕遍刻，有清籁、相和冷敲金。写入溪山画图，闭户云深。
花
黄滔（唐代）

莫道颜色如渥丹，莫道馨香过vK兰。

东风吹绽还吹落，明日谁为今日看。
题关彦长孤山四照阁
郑獬（宋代）

湖山天下之绝境，群山绕湖千百重。
碧笋四插明镜外，此阁正落明镜中。
绿波一穗扫沙尾，拥门尽是红芙蓉。
清香断处接苍霭，绿萝攀树登高峰。
当轩不置窗与槛，湖光山翠还相通。
侧耳似闻天上语，接手便欲翻长空。
忽疑跃入画屏上，但觉毛发生清风。
光景动荡失天地，直与颢气争雌雄。
君何容易得此处，著意鑱凿由天公。
西湖虽然多佳境，游人到此景遂穷。
昔日郎官退居此，足踏藤履手携筇。
时陪金壶宴亲旧，船飞两楫如归鸿。
溪鱼鲜白玉膏脆，林果红熟燕脂浓。
挥弄清泉倚苍石，当时即是神仙翁。
又况诸子尽奋发，绿袍照烂时相从。
我来登览但叹息，有家不得居江东。
至今此景常入梦，尚有清气留心胸。
屡蒙书尾追拙唱，强临纸札诚难工。
湖山有灵必见笑，便与弃掷无留踪。
直须收拾买邻舍，兄乎异日能相容。
夜宿灵台寺寄郎士元
钱起（唐代）

西日横山含碧空，东方吐月满禅宫。朝瞻双顶青冥上，

夜宿诸天色界中。石潭倒献莲花水，塔院空闻松柏风。

万里故人能尚尔，知君视听我心同。
小雨
邹浩（宋代）

梅圃初成尘土飞，早来烟雨便霏微。天时人事欣相得，可验蒙恩朝夕归。
蓦山溪
吕渭老（宋代）

韵高格妙。不数闲花草。向晚小梳妆，换一套、新衣始了。横钗整梳，倚醉唱清词，房户静，酒杯深，帘幕明残照。

扬州一梦，未尽还惊觉。自恁在心头，拈不出、何时是了。吴霜点梳，春色老刘郎，云路远，晚溪横，谁见桃花笑。
忆昔一首
赵汝绩（宋代）

忆昔三十气拂云，钺神纛鬼泣祃文。
欲提河洛数千里，重收图版归明君。
只今万事付孤愤，坐看江西竹生粉。
苎丝成疋剪钓衣，一棹贺湖烟水远。
元宵
艾可翁（宋代）

偶然散策无寻访，何限伤心强笑歌。
世味正如春酒淡，市灯不及月华多。
人生只合且如此，国势遂成无奈何。
年少尚装胡旋舞，不知舞破几山河。
卞山楚庙诗
江总（南北朝）

苹藻祈明德。
倚棹息岩阿。
忽听晨鸡曙。
非复楚宫歌。
闲阶薙宿晨。
古木断悬萝。
帷堂寂易晚。
桴鼓自相和。
盛祀流百世。
英威定几何。
木兰花
程垓（宋代）

疏枝半作窥窗老。又是一年春意早。风低小院得香迟，月傍女墙和影好。

去年苦被离情恼。今日逢花休草草。后时花紫尽从他，且趁先春拚醉倒。
朔斋中书刘礼侍挽诗 其二
林希逸（宋代）

再造功成始趣还，又从薇省去长安。登车屡作澄清使，持橐还须文字官。

子美八哀俄入此，贺公二命只书棺。不知庾亮埋何处，遥想悲笳泪雨潸。
季长出示子苍诗次其韵盖子苍见衡岳图而作也
释德洪（宋代）

晓烟幻出千万峰，个中我曾如懒融。天公亦妒饱清境，戏推堕我尘网中。

人生万□无不有，道士宁知为老枫。去年雪夜宿绝顶，笑声响落千岩风。

今年千岩在掌握，烟雨又复分西东。磨钱作镜照千里，必也高人非画工。

季长胸中自丘壑，吐辞便觉春无功。韩侯玩世难共语，精神满腹仍疏通。

酒阑耳热眩红碧，醉语撼子崔嵬胸。遥知堕帻笑不答，但见玉颊回涡红。
旅游番禺献凉公
李群玉（唐代）

帝乡群侣杳难寻，独立沧洲岁暮心。

野鹤栖飞无远近，稻粱多处是恩深。
偈六首
释法智（宋代）

动时常寂寂，静处活鱍鱍。
动静两俱忘，佛祖何处著。
蓦地梦回头，长天飞一鹗。
春风有时好，春风有时恶。
不得春风花不开，花开又被风吹落。
错错错，蒸饼元来是面作。
题白云丈室
张昱（元代）

空门真足了吾生，一到翛然万虑轻。下榻偶然清话久，推窗唯见白云横。

银煎瀹茗沙弥黠，宿火添香侍者清。甚愧主僧知我辈，碧纱窗染待题名。
刘丞相挽词二首 其一
欧阳修（宋代）

南国邻乡邑，东都并隽游。赐袍联唱第，命相见封侯。

念昔趋黄閤，相看笑白头。盛衰同俯仰，旌旐送山丘。
延康吟
贾岛（唐代）

寄居延寿里，为与延康邻。不爱延康里，爱此里中人。

人非十年故，人非九族亲。人有不朽语，得之烟山春。
清化驿早行
张德懋（清代）

兰江渡后又涔河，复岭重冈策马过。蟋蟀咽凉秋思早，棕榈战叶晓风多。

萍花一亩分鸥鹭，松径千山暗薜萝。我欲扬舲问湘浦，大江渺渺洞庭波。
江边竹枝词八首 其七
王逢（元代）

巫子惊湍天下闻，商人望拜小龙君。茹藘草染榴红纸，好剪凌波十幅裙。
春暮思平泉杂咏二十首。瀑泉亭
李德裕（唐代）

向老多悲恨，凄然念一丘。岩泉终古在，风月几年游。

菌阁饶佳树，菱潭有钓舟。不如羊叔子，名与岘山留。
大人生日 其四
苏过（宋代）

一封已责被敷天，十万饥民粥与饘。不待丹砂锡难老，自凭阴德享长年。

寿绦固已占黄发，珠火还应养寸田。况是玉皇香案吏，御风骑气本泠然。
读王摩诘诗爱其散发晚未簪道书行尚把之句因用为韵赋古风十首亦皆物外事也 其三
陆游（宋代）

我爱古竹枝，每歌必三反。孤舟上荆巫，天末未觉远。

最奇扇子上，恨不遂高遁。荆棘蜀故宫，烟水楚废苑。

至今清夜梦，百丈困牵挽。人生如寄尔，勿叹流年晚。
摸鱼儿 其二
李符（清代）

卷东风柳绵飘地，秋千架冷朱索。鸳机不动莺帘静，知是未曾梳掠。

春寂寞。想蜀雨、巫云一缕情难托。才褰翠箔。向凤眼窗心，菱花镜背，波溜已先觉。

雕笼近，指道阿苏能学。但将眉语传却。蝉云拂罢豪犀放，早许柔荑先握。

红日落。料紫竹、香鞋不误方乔约。墙阴那角。掩小扇轻扉，笼灯时候，莫更锁银钥。
送太学生宋溉依亲还吉水得黄字
黄仲昭（明代）

万里观光谒圣皇，宁亲又喜得还乡。都门落日开帆影，玉署东风散雁行。

淮浦雪消春涨绿，吴山雨过晚横苍。青云还励平生志，来岁庭槐花又黄。
读史
罗公升（宋代）

季龙紾兄臂，晚以兵自强。
笑看华林花，谓与天地长。
岂知肘腋间，豚犬皆豺狼。
多须既滥死，朽骨污清漳。
江亭晚望
释智圆（宋代）

江亭闲写望，秋景正无穷。鸟没寒云外，帆归暮色中。

淡烟生极浦，败叶坠凉风。回道闻渔唱，人家隔苇丛。
通津邀酌次韵 其一
区越（明代）

野涧潮平度马迟，闲门幽径出疏篱。蜩惊落木翻金奏，歌爱耕疏叠竹枝。

老大立言须不朽，寻常挥翰却无羁。龙山果有来朝约，醉插黄花亦不辞。
新宫
杨修（唐代）

玉案金炉对御床，岿然应是鲁灵光。
螭头直上双鱼尾，不让西京旧柏梁。
次王宰立春日大雪韵
朱熹（宋代）

是身已分老菟裘，肯为春回作许愁。偶去寻芳朝信马，却来踏雪夜驱牛。

铺筵不见小垂手，联句空惭高结喉。更约桃花红浪暖，却陪履舄上兰舟。
维扬少年与孟氏赠荅诗
孟氏（唐代）

谁家少年儿，心中暗自欺。不道终不可，可即恐郎知。
送寒岩归士
徐凝（唐代）

不挂丝纩衣，归向寒岩栖。寒岩风雪夜，又过岩前溪。
偈颂一百零九首
释可湘（宋代）

黄面老汉，至死脱空。
分明病背，特故摩胸。
当日无人知此意，年年花鸟诉春风。
早冬湖上
周端臣（宋代）

晴湖水落葑田乾，白鸟飞来立晚寒。
杨柳不知秋已远，尚摇疏翠拂栏干。
新荔枝四绝 其三
范成大（宋代）

甘露凝成一颗冰，露秾冰厚更芳馨。夜凉将到星河下，拟共嫦娥斗月明。
题燕邸洋川公养浩堂画二首
黄庭坚（宋代）

拥膝度残腊，攀条惊早春。
陈郎浮竹叶，著我北归人。
癸巳日长至与世贤太史陪祀山陵往反得律诗十首 其四 用世贤韵
程敏政（明代）

东山岭上冻云重，落木寒山有虎踪。薄宦征行非汉使，老农歌虎似尧封。

沙痕曳白萦枯苇，日脚垂红透曲松。短策羸骖驱不进，滥骑安得马如龙。
奉陪武相公西亭夜宴陆郎中
崔备（唐代）

宾阁玳筵开，通宵递玉杯。尘随歌扇起，雪逐舞衣回。

剪烛清光发，添香暖气来。令君敦宿好，更为一裴回。
睡起二首
舒邦佐（宋代）

蝶梦惊回思尚迷，起煎蟹眼试新旗。
桃花贴地杨花起，正是江南二月时。
谈星陈炎发求诗
胡仲弓（宋代）

从来此物最瞒人，术好多为造物嗔。
若把天机会泄漏，罚教甘石一生贫。
垂虹桥三首 其二
萧立之（宋代）

湖天已阔秋更阔，收拾不得难为题。欲把平生诗担子，换三间屋住桥西。
溪山清隐送李信之检讨
王缜（明代）

归去好，归去好，溪山清胜饶花草。飞泉漱石鸣瑶琴，桂树交枝成翠葆。

贤哉李翰林，翻然事幽讨。勘破功名等潢潦，便投簪履谢朝堂，直与溪山作邻堡。

朝斲山头云，暮采溪边藻，任他荣达与枯藁。自无冰炭费心机，岂有尘埃污怀抱。

春初鱼，秋末稻，溪山之乐真熙皞。花开庭院鸟赓歌，叶落阶除风代扫。

不思崒锦窝，管甚蓬莱鸟，但得身闲无懊恼。兴来细和东篱诗，醉去不知西日倒。

祁中军，气节高，钱枢密，知机早。人生志趣各有方，求归岂论少与老。

高车驷马日怀忧，附热嫌凉时竞巧。闲来点检世间情，得志何如归去好。
山楼夕照
尹体震（明代）

远望当归日，登楼思惘然。溪云连雨湿，风叶落霜前。

鸟宿湖边树，人归月下船。秋风吹客泪，无处托啼鹃。
夏日集西园分赋得宜字
弘昴（清代）

日上林园客到时，轻风薄哓正相宜。一帘野翠山光动，半榻清阴竹影移。

酒泻荷筒行把盏，书成蕉叶坐题诗。诸公饶有西园兴，翰墨幽香拂砚池。
此乐
文同（宋代）

吏散收簿书，公馆如山居。
归来换野服，携策将焉如。
园亭极潇洒，阴森修竹下。
拂石坐终日，徒倚不知夜。
山月照我明，林风吹我清。
口诵太古文，往来池上行。
露下觉微凛，南窗归就枕。
心闲神自安，达旦得酣寝。
乱曰：懒守尔何为，日日常若斯。
为言我自尔，此乐非汝知。
遣兴效乐天
文同（宋代）

君莫学杨虞卿奉李宗闵，宗闵权势岂能久。
君莫学刘栖楚附李逢吉，逢吉禄位宁长守。
虽然一时身暂好，其奈千古名常丑。
丈夫读书要知道，所信不笃被其诱。
大张富贵作罗网，愚者纷纷以身就。
左缠右绕不可脱，诛竄还当逐其后。
君不见虞卿须遇李固言，君不见栖楚终遭韦处厚。
一朝摧折灵气尽，龙如蛇兮虎如狗。
劝君圣贤术内好潜心，劝君邪佞党中休入手。
岂不知潞州处士田佐时，唤与美官嫌不受。
草
释智圆（宋代）

浅碧与深绿，萋萋古岸傍。
旅愁生暮色，吟思发清光。
过雨侵闲径，披烟上坏墙。
更堪思往事，金谷旧年荒。
汪发彊中见遗佳篇笔势高妙且从仆求诗以归辄为此数句
毛滂（宋代）

落落湖边松，浏浏松下风。泠然入君怀，萧飒诗脾中。

清露泻笔端，一扫浮埃空。以遗愚参军，仅免按剑凶。

三年耳目昏，此语岂易逢。亦岂务炳烺，邂逅乃自工。

归囊一钱尽，足用仍三冬。他年太羹熟，宁俟盐酪供。
闰月三白三首 其一
王十朋（宋代）

闰月生明后，江天未腊时。风翻禹门浪，花糁月宫枝。

照夜皎珠树，秀庭祥玉芝。定知年大有，何止麦相宜。
香秋海棠八绝 其八
戴梓（清代）

众卉开都尽，嫣香独此多。寄言春芍药，亭北漫吟哦。
斋中即书南事
祖无择（宋代）

军垒无多事，朝晡且放衙。
吏人如野鹿，公署似僧家。
京信因求药，宾懽为斗茶。
忘怀尘俗外，枕籍祗南华。
梅四首
刘鉴（宋代）

天花夜半落溪傍，傍有狞然为取将。
擎爪仰空吾洁白，掀髯倒地觅昏黄。
修鳞月下霜同色，败甲风前雪有香。
欲起补之图影看，生愁飞入水中藏。
送朱彦文通直从庆阳辟命
毕仲游（宋代）

洛阳之人秀眉宇，束发从军心自许。南彻梁江西瀚海，万里相从旧宾主。

庆州之险山作城，青冈路狭如斗鼠。我尝与君驰大漠，夜掘黄沙枕冰土。

君今重行计安出，羽檄搀枪待君处。去年天狗堕地鸣，今年拟破灵盐城。

男儿鞍马是常事，髀肉消尽须重生。况君到日春风发，行云夜闭沙场月。

战马沾泥不用嫌，功成便浴雠人血。君不见高平范公庆历时，往筑大顺人不知。

千金散士得死力，横山可取犹提携。至今塞下呼老子，关中使者公之儿。

当年议奏千万语，攻守二策真可师。勿云近事不足道，狄青之辈为偏裨。
弟子簿坚仁以幅缣写圆悟禅师像径山裕虎丘隆
释正觉（宋代）

力世佛宗，心传我公。
一拳活计，一喝家风。
影草呈机也三圣却瞎，精金出冶也百丈还聋。
绰绰有裕，恢恢而隆。
阿难迦叶之多闻抖擞，目连鶖子之智慧神通。
真得不借之应，大同不宰之功。
百川曲折兮自然到海，万象森罗兮不可逃空。
插秧歌
杨万里（宋代）

田夫抛秧田妇接，小儿拔秧大儿插。
笠是兜鍪蓑是甲，雨从头儿湿到胛。
唤渠朝餐歇半霎，低头折腰只不答。
秧根未牢莳未匝，照管鹅儿与雏鸭。
崇恩太后升祔十四首 退文舞、进武舞用《昭安》。
郊庙朝会歌辞（宋代）

翩然干戚，扬庭陈阶。文以经纬，武以威怀。其张其弛，节与音谐。

迄兹献享，妥灵绥来。
朴翁加冠巾苏召叟讶予不嘲之
释居简（宋代）

见与闻同骇且猜，多应自断不佗裁。聪明断种岂僧事，矍铄据鞍须将才。

好在夕阳愁夜近，怀哉鲵齿尚心孩。自非独善林泉懒，应是林泉少祸媒。
酥醪村作
屈大均（明代）

梅花村北酥醪村，家家争酿梅花魂。梅花与酒一时熟，香吹罗花当朝暾。

山人嗜酒日沉湎，醉来跌破苍苔痕。大嚼梅花贪醒酒，消渴之藤穷株根。

麻姑酒田亦不远，往来垆侧常鲸吞。麻姑要诗作酒价，一篇动挥千万言。

抚掌大笑李太白，眼花落井空昏昏。酒星堕地不归去，化为酒泉长崩奔。

文章亦与酒泉似，波涛汹涌倾龙门。白头潦倒每一石，螟蛉果裸淳于髡。

呼吸水露作玄碧，骖驾飙车凌昆崙。
偈六十三首
释道宁（宋代）

不是风动，不是幡动，
仁者心动。大小老卢，
好与三十棒。只知穿靴，
不觉袴绽。鸟啼处处皆相似，
花落不闻流水声。
挽善化沈令
项安世（宋代）

十八年前梦，宜都薄即君。
沙头能遇我，客里暂论文。
久别欣同事，方驩叹失群。
隔宵犹一见，千古遂相分。
晨起
陆游（宋代）

衰老少睡眠，睡晚觉常早；五更揽衣起，漏鼓犹考考。
青灯耿孤影，不睡坐亦好。
读尽一编书，南窗朝日杲。
次韵寄陈主管
陈造（宋代）

轺軿七十晓相追，记得张园叙拜时。
香衬蕙兰来北里，云随笙鹤燕仇池。
朋簪重盖宁人力，贫仕居卑听化儿。
只冀幕莲分靫菂，诗坛棋社与闲嬉。
笺经南隩烟云楼
林昌彝（清代）

烟郭云台远近窗，间来把钓上渔艭。桃花临水鱼盈尺，杨柳当帘燕一双。

泻屋露华从石砚，入楼山影覆银缸。斜阳晚步瓜棚外，偶看农人种豆茳。
圆明后葬者居祖塔前属寺僧树表以识之
释居简（宋代）

小桥南北尽僧居，彷佛天花傍镜湖。支遁厩中多养骏，丈人屋上试占乌。

轩窗面面云痕湿，楼观层层水影孤。惆怅门前一抔土，倩谁封殖戒樵苏。
偈颂一百五十首
释心月（宋代）

簇簇上来，却之不回。
簇簇下去，留之不住。
於斯立片时，瞬目不扬眉。
贤者之孝二百四十首·郭基
林同（宋代）

岂伊东合里，无似督邮贤。
直把孝行荐，今人少孟坚。
送泉州化主
释崇岳（宋代）

少林无孔笛横吹，此曲谁人和得亲。
向晓洛阳江上路，一声唤起几多人。
游虎丘小记
李流芳（明代）

虎丘，中秋游者尤盛。士女倾城而往，笙歌笑语，填山沸林，终夜不绝。遂使丘壑化为酒场，秽杂可恨。

予初十日到郡，连夜游虎丘，月色甚美，游人尚稀，风亭月榭间，以红粉笙歌一两队点缀，亦复不恶。然终不若山空人静，独往会心。

尝秋夜坐钓月矶，昏黑无往来，时闻风铎，及佛灯隐现林梢而已。

又今年春中，与无际偕访仲和于此。夜半月出无人，相与趺坐石台，不复饮酒，亦不复谈，以静意对之，觉悠悠欲与清景俱往也。

生平过虎丘才两度，见虎丘本色耳。友人徐声远诗云：“独有岁寒好，偏宜夜半游。”真知言哉！
燕
徐夤（唐代）

从待衔泥溅客衣，百禽灵性比他稀。何嫌何恨秋须去，

无约无他春自归。雕鹗不容应不怪，栋梁相庇愿相依。

吴王宫女娇相袭，合整双毛预奋飞。
酹江月（送吴丞入幕）
方岳（宋代）

祈山底处，为二松千竹，肯题崖壁。雪洒谈犀麾雁鹜，尔辈何烦涉笔。使者知乎，民其劳止，且莫闲耕织。片言金石，唤回春意无极。

虽则王谢人家，一癯仙泽，面作苍烟色。茶灶笔床将雨屐，吟到梅花消息。贱子何为，老仙如问，莫道头今白。寒蓑几梦，研朱看点《周易》。
度铁索桥
胡直（明代）

索桥宛似鹊填河，诘晓凌风蹑屩过。始信当年蹈水客，只凭忠信出洪波。
木垒河遇雪呈富海砜夫子告别
成瑞（清代）

追随绛帐仅崇朝，欲别依依木垒桥。瑞雪一天辉路冕，祥风千里送星轺。

春生塞外讴歌遍，路入秦中景色饶。小草移根应有日，向荣长愿附松乔。
仙源即事三首
王镃（宋代）

鼎沸秦汤满世间，恨无凉雨洗松关。
道人识破先天易，又欲携包过别山。
赠澹庵杨公展墓诗 其二
杨士奇（明代）

绸缪倏已分，望望犹伫跂。岂无相交人，外同中乃异。

夫子夙所相，爰结金兰契。眷言资谅直，矧重仁与义。

荏苒四十年，气合恒一致。皎皎松柏心，永矢在终岁。
句
张釜（宋代）

湖声正寂然。
杭州北郭戴氏荷池送侯愉
崔国辅（唐代）

秋近万物肃，况当临水时。折花赠归客，离绪断荷丝。

谁谓江国永，故人感在兹。道存过北郭，情极望东菑。

乔木故园意，鸣蝉穷巷悲。扁舟竟何待，中路每迟迟。
和子厚弟春日见寄三首
王之道（宋代）

睡起晴窗正忆渠，老兵声喏到前除。
新诗价重连城璧，便觉贫家富不虚。
竹桃
屠性（元代）

仙子吹笙处，碧桃花正开。花边有竹实，留待凤归来。
送石宰
王炎（宋代）

溪头雪后梅花发，飞凫东去朝双阙。
涉溪父老肩相摩，再拜路旁皆惜别。
问侯何以能得民，胸中仁气如阳春。
攀辕徒切侯不住，金马石渠须若人。
云溪野叟久闭户。时枉高轩肯相顾。
何不临分把一杯，天寒懒出无他故。
别离羞作儿女悲，此行稳上青云衢。
相思要得知健否，寄我平安双鲤鱼。
喜沈叔晦到
范成大（宋代）

澹若论交味，嘤其求友声。
江湖几鱼沫，风雨一鸡鸣。
旧事休重说，新诗莫细评。
烦将忆勤梦，归对海山横。
题宜兴庵壁
李曾伯（宋代）

禅榻一觉睡，冬宵五更长。
窗递清风入，枕边松柏香。
谢人惠猫头笋
黄庭坚（宋代）

长沙一月煨鞭笋，鹦鹉洲前人未知。
走送烦公助汤饼，猫头突兀想穿篱。
登和州八公山昔年周师俘敌于此有碑屹其上
吴龙翰（宋代）

万姓业居一弹丸，八公何在路漫漫。
中原北望已尘暗，边地秋来又枣丹。
猎猎阴风征骨乱，茫茫夜月鬼声寒。
老兵指点擒生处，岘首残碑带泪看。
城头秋望二首
杨万里（宋代）

未得霜晴未是晴，霜晴无复点云生。
鹭鹚不遣鱼惊散，移脚惟愁水作声。
送戴少司马南归 其一
邵懿辰（清代）

五更淅淅鲈江雨，青山入梦神先舞。一身乞得一家惊，忽把衣先挂神武。

妻孥童仆何足计，独绕庭阶心口语。诸公自是廊庙人，老子归作湖山主。

山麋泽鹭野心性，强著金珰无太苦。居然漫叟返丘园，尚惜朝衫带尘土。

白蘋黄叶满江风，饱饭船窗听鸣橹。不惜人呼老画师，身入画中谁画取。

沧波淼淼一扁舟，卧看秋渔收晚罟。
芜湖遇陈山人鹤席上分韵三首赠之 其三
宗臣（明代）

相逢秋色起芜关，明月千峰未可还。莫怪征衣霞气满，知君家在会稽山。
夜听溪声
牛焘（清代）

避嚣终秘响，入夜始分明。风过篁犹韵，琴停月有声。

在山原洒落，出涧亦清铿。拟作诗人枕，秋怀向五更。
和陶丙辰岁八月中于下噀田舍穫
吴芾（宋代）

渊明事南亩，躬自穫岩隈。虽复竭吾力，却得舒我怀。

所收既不竭，卒岁事可谐。邻家相慰劳，竞持酒与鸡。

留连相酬酢，入夜未能回。回思往岁歉，举目俱堪哀。

忧心今幸释，笑口何妨开。须倾瓦盆尽，须放玉山颓。

已是从吾好，宁忧与世乖。任他田父哂，未足为高栖。
次韵四明孙常州
陈著（宋代）

忽忽光阴日隙尘，回头十载两襟分。
听经偶枉真人驾，过首犹怀处士坟。
危世清风谁一面，青山啼鸟自相闻。
殷勤寄到新诗卷，奇字终须问子云。
次韵孙推官朴见寄二首
苏辙（宋代）

蒙愠未能忧悄悄，得闲时复醉昏昏。
知君亦学无言语，岂悟维摩不二门。
病懒近来全废学，宦游唯是苦思乡。
粗知会计犹堪仕，贪就功名有底忙。
怀旧暗听秋雁过，梦归偏爱晓更长。
故人知我今何念，拟向东山赋首章。
五月望日至雷塘大水始涸忆在邕州曾为李侍御言太阴犯毕豕将涉波今乃城市游鱼鳖也
霍与瑕（明代）

暮春三月侍邕州，漫说星文似可愁。几见太阴偏犯毕，堪怜洪水正横流。

自嗤捧土难援溺，肯信乘桴好远游。故国不知今底事，观澜谁坐四峰楼。
赠徐瓢翁二首
方回（元代）

碧眸冰齿寿眉厖，谁识前朝老雪江。
指下七弦今第一，豪端行雪更难双。
向来屡获观诗卷，恨不相从倒酒缸。
深愧后期似圯下，云间几度拓吟窗。
书壁
周仲美（唐代）

爱妾不爱子，为问此何理。弃官更弃妻，人情宁可已。

永诀泗之滨，遗言空在耳。三载无朝昏，孤帏泪如洗。

妇人义从夫，一节誓生死。江乡感残春，肠断晚烟起。

西望太华峰，不知几千里。
归田三首 其三
白居易（唐代）

三十为近臣，腰间鸣佩玉。四十为野夫，田中学锄谷。

何言十年内，变化如此速。此理固是常，穷通相倚伏。

为鱼有深水，为鸟有高木。何必守一方，窘然自牵束。

化吾足为马，吾因以行陆。化吾手为弹，吾因以求肉。

形骸为异物，委顺心犹足。幸得且归农，安知不为福。

况吾行欲老，瞥若风前烛。孰能俄顷间，将心系荣辱。
吊李膺辞
梅尧臣（宋代）

阴蜺横天，长剑欲抉，
匣颖未露兮精钢已折。层次塞川，
猛炬方烈，凝气未销兮高焰已灭。
虽忠毅之有志兮，当衰运之闭结。
嗟身祸之不免兮，甘就死於缧絏。
何贤者之景慕兮，或自表而谢绝。
惟荀公之获御兮，见颜间之气悦。
奚服媚之若兹兮，盖操秉乎峻节。
风裁独高而罕接兮，号龙门而无凡辙。
允简亢不容於时兮，玉虽碎而犹洁。
痛汉纲之颓圮兮，又何毁乎贤哲。
历千古而可悲兮，故余不得而面结。
叨此邦而长民兮，过旧垅而增咽。
嗟异代之有遇兮，若登履乎阃闑。
对风树之萧萧兮，想魂气之未竭。
聊感慨於斯兮，写忧心之惙惙。
送柴仲山归里
潘玙（宋代）

长台在何处，俄听话归期。
雪霁千山月，梅开一路诗。
京尘随地尽，春色到家知。
欲把西湖酒，重来是几时。
得王栗臣孝廉札奉寄
梁玉绳（清代）

燕北书传一雁过，年华每自惜蹉跎。尘埃袍草功名薄，风雨槐蹉涕泪多。

已是言愁推卫玠，那逢荐士有常何。剧怜都讲谈经处，岁月相思发浩歌。
记梦
李似權（宋代）

碧玉山头碧玉泉，琤琮声裹数流年。
不知曾兴何人到，笑想丹题似昔缘。
挽温岭丁竹坡
戴复古（宋代）

潇洒复潇洒，是为丁竹坡。
生涯浑草草，诗句自多多。
恨不识是叟，悲哉作此歌。
数编遗稿在，不共葬烟萝。
流夜郎题葵叶
李白（唐代）

惭君能卫足，叹我远移根。
白日如分照，还归守故园。
题丹见庞居士图
家铉翁（宋代）

岩前花发四时春，岩下风光日日新。
大化周流常不息，谁能伴汝说无生。
金陵杂兴二百首
苏泂（宋代）

杏堂缭绕过梅堂，小竹高松映苑墙。
白雪飞残红雾密，乘舆不到却凄凉。
待旦
陆游（宋代）

晨光残淡月，急点杀寒更。
历历记孤梦，悠悠带宿醒。
揽衣推枕起，乱发遶床行。
叹息人间事，还随初日生。
忆少年
佚名（宋代）

恢皇统，宵旰勤考，正朔同规。留谈经幄，来谏书帷。稽古极文思。尊耀魄、宝秩神祈。礼从宜。显相协钦祗。颢气结华滋。西成献瑞，百谷满京坻。化无为。斯万卜年期。
隆昌运，大报同姬成，文武绍重熙。历朝缺典，自我亲祠，容采炳葳蕤。嘉能事、秀错多仪。太平时。清风涵溥惠，浩露浃深慈。群方昭泰，保定宅华夷。拥灵禧。万叶累鸿基。
送王南海二首
刘克庄（宋代）

史氏循良传，儒家果艺科。
土荒耕老少，海近贩人多。
古有宁馨语，今无于蒍歌。
县知新令尹，琴调得民和。
一斛珠
晁端礼（宋代）

相思最苦。别来有甚好情绪。夜间无限凄惶处。睡不著时，没个间言语。

所恨不能飞上路。书书只怪迟归去。外边闲事无心觑。直自我咱，怕你恶肠肚。
沁园春·衮绣堂前
佚名（宋代）

衮绣堂前，福星开度，寿星入垣。有建隆臣普，上天宰辅，绍兴臣鼎，平地神仙。入秉钧衡，出分藩屏，托住东南半壁天。年来好，甚烽消万里，尘静三边。紫宸几度传宣。刚不肯归班押讲筵。纵云台勋业，已登盟府，金城筹策，犹念中原。好袖山河，更扶日月，色正三台第一躔。王韩去，愿齐休社稷，於万斯年。
燕台四首。秋
李商隐（唐代）

月浪冲天天宇湿，凉蟾落尽疏星入。云屏不动掩孤嚬，

西楼一夜风筝急。欲织相思花寄远，终日相思却相怨。

但闻北斗声回环，不见长河水清浅。金鱼锁断红桂春，

古时尘满鸳鸯茵。堪悲小苑作长道，玉树未怜亡国人。

瑶琴愔愔藏楚弄，越罗冷薄金泥重。帘钩鹦鹉夜惊霜，

唤起南云绕云梦。双珰丁丁联尺素，内记湘川相识处。

歌唇一世衔雨看，可惜馨香手中故。
游毛公洞六首
王之道（宋代）

说诗人去想云车，千古青岩倚碧虚。
训诂未容端拜议，一言聊复问关雎。
沁园春（戊辰岁寿攻愧舅）
卢祖皋（宋代）

台色齐辉，一点长庚，夜来更明。渐日添宫线，功催补衮，春回梅萼，香趁调羹。鹤禁班高，槐庭恩重，八帙骎骎人共荣。谁知道，纵身居公辅，心似书生。

东楼见说初成。有帘卷江山万里横。想高情长羡，碧云出处，清时未计，绿野经营。东阁郎君，南宫进士，管领孙枝扶寿觥。齐眉醉，笑尊前乐事，真个全并。
和滕公游穿山洞
梅尧臣（宋代）

洞口水石浅，潺潺泻绿蒲。
缘溪进岩窦，阴黑人境殊。
中言有物进，蟠蛰春来苏。
霖雨虽有意，风雷莫相扶。
风霜自鼓荡，不久当何如？欣幸禅林近，钟梵来有无。
回策历幽境，衣香草露濡。
老僧长树下，麋鹿与之俱。
溪云时见起，山鸟自相呼。
羡尔得滋乐，何用劳形躯。
塞上曲
田锡（宋代）

秋气生朔陲，塞草犹离离。
大漠西风急，黄榆凉叶飞。
襜褴罢南牧，林胡畏汉威。
藁街将入贡，代马就新羁。
浮云护玉关，斜日在金微。
萧索边声静，太平烽影稀。
素臣称有道，守在於四夷。
题画李白真
陈师道（宋代）

君不见浣花老翁醉骑驴，熊儿捉辔骥子扶。
金华仙伯哦七字，捉事不复千金模。
青莲居士亦其亚，斗酒百篇天所借。
英姿秀骨尚可似，逸气高怀那得画。
周郎韵胜笔有神，解衣磅礡未必真。
一朝写此英妙质，似悔只识如花人。
醉色欲尽玉色起，分明尚带金井水。
乌纱白紵真天人，不用更著山岩里。
平生潦倒饱丘园，禁省不识将军尊。
袖手犹怀脱靴气，岂是从来骨相屯。
仰视云空鸿鹄举，眼前纷纷那得顾。
是非荣辱不到处，只恐朝来有新句。
勿吾身後不要名，尚得吴侯费百金。
江西胜士与长吟，後来不忧身陆沉。
挽袁正言
吴芾（宋代）

言路同游记昔年，英风凛凛共推贤。
从容峨豸霜台上，感慨婴鳞黼扆前。
持橐自应登禁闼，乘轺聊复向江壖。
一朝岂料成千古，空有清规后代传。
怀伯谟
赵蕃（宋代）

为忆窗间句，思从物外人。
白云空在望，青眼为谁新。
一别已数载，再来还几晨。
期君归对策，过我莫嫌贫。
赠画工怀玉
曾丰（宋代）

撙斋一味好哦诗，试看传神笔是非。
虽得掀髯搜句状，更参会意点头机。
寄向公美使
孔平仲（宋代）

田窦当时亦后家，豕贪羊狠事空花。化行今日皆谦愿，心吉夫君少等差。

工作隶书无小草，早分恩赐只团茶。木盘宴馔皆心广，黄雀亲来粟满畬。
浔阳送别图
唐寅（明代）

寂寞浔阳白司马，青袗掩骭官僚下。
献纳亲会批逆鳞，忽以谗言弃于野。
当时藩镇在谋逆，谋以如公不易得。
欲济时难须异才，琐尾小人有何益。
谠言不用时事危，忠臣志士最堪悲。
一曲琵琶泪如把，况是秋风送别时。
是非公论日纷纷，不在朝廷在野人。
他日江州茅屋底，年年伏腊赛鸡豚。
寄四明使君沈祠部
释重顯（宋代）

露冕民谣物物成，江山千里古风清。
曹溪客是无机者，日在深云听颂声。
念奴娇 其一 午日旅思
尤侗（清代）

葵花艾叶，依然是、前度端阳家数。菰米兰桡问甚处，吊望楚天云树。

乳燕初飞，流莺三弄，几阵黄梅雨。飘零湖海，何堪萧寺孤注。

遥念寂寞纱窗，菖蒲剪了，黯停杯无语。别恨离愁添几许，鬼病恹恹情绪。

整日沉眠，梦魂无赖，不到长洲路。除非借取，画船竞渡归去。
苕溪
杜耒（宋代）

风掠篷窗雨鬓秋，生涯无岁不扁舟。
吟诗本欲相消遣，及到吟成字字愁。
晏相公西园雪后栽梅三首 其三
韩维（宋代）

寒芳准拟临风折，佳句安排对酒论。知想钱塘林处士，暗香浮动月黄昏。
游青山庄
冯浩（宋代）

层层麦浪涌春田，小径萦纡谢墅前。夹岸通桥平似掌，沿堤累石亚于肩。

林藏岩洞深逾秀，花带烟云澹倍嫣。最爱流波渺无际，遥汀微露钓鱼船。